"Jako glasno i nevjerojatno blizu" - dirljiva drama o osobnim posljedicama njujorške tragedije
Središte priče redatelja Stephena Daldryja je 11-godišnji Oskar koji je izgubio oca u napadima 11. septembra 2001. godine
"Jako glasno i nevjerojatno blizu" priča je i o prihvaćanju da ljudi nemaju uvijek sve pod kontrolom i da događaji ponekad nemaju smisla Film "Extremely Loud and Incredibly Close," ili "Jako glasno i nevjerojatno blizu," posljednja je drama redatelja Stephena Daldryja. Scenarij, kojeg je napisao Eric Roth, temelji se na romanu Jonathana Safrana Foera. Iako je vezana uz tragediju od 11. septembra 2001. godine, priča nije fokusirana na taj događaj, već na Oskara, jedanaestogodišnjeg dječaka koji je izgubio oca u napadu na Svjetski trgovinski centar. Oskar Schell jednostavno ne može razumjeti zašto je osoba koju je najviše volio umrla u jutro 11. septembra 2001. godine. Inače intelektualno nadareno dijete, Oskar boluje od Aspergerovog sindroma i boji se nepoznatih ljudi. No, utočište nalazi u prisutnosti svog oca. Njih dvojica zajednički rješavaju povijesne zagonetke ili odlaze na imaginarne ekspedicije. Thomas Schell beskonačno bi vremena provodio pomagajući Oskaru da se lakše suoči sa svijetom. Oskar ne može prihvatiti činjenicu da mu je poginuo otac. Njega igra Tom Hanks. "Kako bi produljio kontakt s ocem kojeg više nema, Oskar odlazi do njegovog ormara i tamo pronalazi jedan ključ u vazi na najgornjoj polici. Za ključ je prikvačen lančić s imenom Black. On postaje uvjeren da je Black ime nekoga tko je povezan s njegovim ocem...Stoga on posjećuje ljude u New Yorku s prezimenom Black, u svih pet općina, kako bi pronašao od kuda je ključ i koje je njegovo značenje," kaže Tom Hanks. Oskar, kojeg glumi Thomas Horn, po prvi put na filmu, posjećuje stotine Njujorčana s imenom Black. Uz njega je uvijek jedan stariji čovjek, podstanar u stanu Oskarove bake. On ne priča. Igra ga Max Von Sydow: "To je priča o tragediji od 11.septembra, važna priča o jednom muškarcu koji odabire terapiju suzdržavanja od govora kako bi svladao šok koji je prošao, bez da je svjestan da se radi o terapiji," kaže Max von Sydow. Redatelj Stephen Daldry je tragediju od 11. septembra učinio osobnom kroz emotivnu bol Oskara i obitelji Schell. Sandra Bullock igra Lindu Schell. Ona kaže da se radnja filma temelji na pričama stvarnih ljudi koji su izgubili svoje bližnje u napadima tog dana. "Imali smo pristup telefonskim porukama koje su oni primili od ljudi u neboderima. Bila sam najviše dirnuta činjenicom da su - u trenutku kad su shvatili da neće preživjeti - ti ljudi ostavili poruke nade, nježnosti i ljubavi," kaže Sandra Bullock. Iako se radi o američkoj priči, film "Jako glasno i nevjerojatno blizu" je priča o New Yorku, o ljudima jedne zajednice zauvijek povezanima iskustvom povijesnih razmjera. Priča je to i o prihvaćanju da ljudi nemaju uvijek sve pod kontrolom i da događaji ponekad nemaju smisla. Ovaj film Stephena Daldryja ponekad se udaljuje od svog fokusa, no izvrsna glumačka postava, s mladim Thomasom Hornom na čelu, kao i duboko emocionalni prizori, čine ga filmom kojeg svakako treba pogledati.